
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Министарства унутрашњих послова, у поступку покренутом по притужби Б.Б., Заштитник грађана је сачинио следећи 
ИЗВЕШТАЈ О СЛУЧАЈУ

СА ПРЕПОРУКОМ
Заштитник грађана примио је 1. 12. 2021. године притужбу Б.Б., коју је у њено име поднео Београдски центар за људска права, којом је притужитељ изразио незадовољство због незаконитог поступања полицијских службеника Министарства унутрашњих послова, Дирекције полицоје, ПУ Шабац по пријави коју им је упутила позивом на дежурни број „192“ у суботу, 27. 11. 2021. године, у 14:56 часова.  

Према наводима из притужбе, Б.Б. је у суботу, 27. 11. 2021. године, у периоду од 14:00 до 15:00 часова мирно учествовала у блокади Моста на Сави у Шапцу, и која је у једном тренутку приметила да се кордон полиције који се налазио у близини повукао. Наведено је да се, око два минута након повлачења полиције, из правца града окупљеној групи грађана приближио багер у пратњи групе мушкараца који су носили чекиће и дрвене мотке. Указано је да је дошло до инцидената због тога што возач багера није зауставио своје возило, већ је покушао да прође кроз групу окупљених и да је на окупљене грађане насрнула група мушкараца са дрвеним моткама и чекићима. Притужиља је, из страха за своју безбедност и безбедност других грађана, са свог мобилног телефона у 14:56 часова позвала дежурни број полиције „192“, представила се и пријавила шта се дешава, молећи за хитну реакцију полиције.

У притужби је наведено да је полицијска службеница која је примила позив, након што је саслушала о чему се ради, прекинула везу. Истакнуто је да је притужиља приметила да су и други грађани око ње звали полицију са својих мобилних телефона и да су негодовали, као и да се у близини НИС-ове пумпе, на удаљености од око 300 метара од места избијања сукоба, налазила патрола саобраћајне полиције која није интервенисала иако је била свесна напада на грађане. Објашњено је да су се, након сукоба са окупљеним грађанима, нападачи одвезли са места догађаја аутомобилима, од којих су поједини препознати као службена возила општинских функционера.

Уз притужбу, Заштитнику грађана су достављени видео снимци на којима је забележено повлачење полицијских службеника са места окупљања грађана на Мосту на Сави, долазак багера на мост, сукоб грађана са лицима која су управљала багером и напад више непознатих лица на окупљене грађане.   

Испитујући предметне наводе из притужбе Б.Б. , Заштитник грађана је утврдио да су испуњени услови за покретање поступка контроле законитости и правилности рада Министарства унутрашњих послова и донео Закључак о покретању испитног поступка.

Актом 01 Број: 12…/21-2 од 12. 1. 2022. године, Министарство унутрашњих послова доставило је тражено изјашњење Заштитнику грађана, наводећи да је дана 27. 11. 2021. године, на више саобраћајница на подручју Републике Србије, дошло до окупљања грађана који су при том извршили блокаду саобраћаја. Указано је да су наведена окупљања организована супротно одредбама Закона о јавном окупљању, при чему су прекршене одредбе Закона о безбедности саобраћаја на путевима. Објашњено је да је Министарство унутрашњих послова, у складу са својим надлежностима, предузело мере ради спречавања блокаде саобраћајница, односно вршења прекршаја и кривичних дела, на тај начин што су полицијски службеници, уз примену полицијских овлашћења, упозоравали лица која су испољавала намеру да блокирају саобраћајнице и на тај начин их одврате од те намере, али да се и поред издатих упозорења и примене других полицијских овлашћења, одређени број лица оглушио након чега је на више места дошло до блокаде саобраћајница.
Предочено је да су на овај начин поступали и полицијски службеници Полицијске управе у Шапцу дана 27. 11. 2021. године, али да је и поред предузетих мера од стране полицијских службеника, око 200 лица изласком на коловоз извршило блокаду саобраћаја на мосту на Сави у Шапцу. Имајући у виду да је саобраћај већ био блокиран, а процењујући да ће окупљени својим понашањем наставити са блокадом саобраћаја, полицијски службеници нису према истима примењивали полицијска овлашћења, поштујући принцип сразмерности да примена полицијских овлашћења не сме изазвати веће штетне последице од оних које би наступиле да овлашћење није примењено, након чега су се удаљили са лица места. Указано је да се на број телефона Полицијске управе у Шапцу, дана 27. 11. 2021. године, у времену од 14:53 до 15:13 часова обратило 5 лица пријављујући нарушавање јавног реда и мира на месту наведеног окупљања, а да се истим поводом, у 14:56 часова, обратила женска особа која је одбила да се представи. Наведено је да је о пријавама обавештено Основно јавно тужилаштво у Шапцу, које је наложило утврђивање чињеничног стања и достављање извештаја, као и да су након обавештавања наведеног тужилаштва на лице места упућени полицијски службеници који по доласку нису затекли нарушавање јавног реда.

Поводом питања из којих разлога припадници Саобраћајне полиције који су се налазили код НИС-ове пумпе нису интервенисали када је дошло до сукоба на Мосту на Сави, наведено је да су полицијски службеници који су били ангажовани у делатностима регулисања и контроле саобраћаја на саобраћајницама у широј зони места наведеног окупљања били на местима са којих нису могли уочити дешавања на месту окупљања, док им се окупљени грађана нису обраћали тим поводом.

Објашњено је да су, предузимајући мере на идентификацији учесника нарушавања јавног реда и мира током наведеног окупљања, полицијски службеници утврдили идентитет 7 лица, о чему је достављен извештај Основном јавном тужилаштву у Шапцу. Такође, надлежном тужилаштву су у оквиру наведеног извештаја достављени и подаци о регистарским ознакама за 6 путничких моторних возила која су се налазила на месту догађаја. Предочено је да Полицијска управа у Шапцу на телефонском броју „192” нема уређаје за снимање тонских записа, по основу којих би могао да буде достављен снимак разговора притужиље са полицијским службеником који је примио позив.

У циљу утврђивања свих чињеница и околности конкретног случаја, Заштитник грађана затражио је од Министарства унутрашњих послова, у складу са чланом 24. Закона о Заштитнику грађана, да овом органу достави: 1) Обавештење када су тачно полицијски службеници упућени да интервенишу након пријема обавештења о нарушавању реда и мира на мосту на Сави код Шапца и у које време су стигли на мост на Сави код Шапца; 2) Обавештење да ли је Министарство унутрашњих послова утврдило да ли међу возилима која су користила лица која су напала окупљене грађане има службених возила града Шапца; 3) Копије свих извештаја упућених Основном јавном тужилаштву у Шапцу поводом предметног догађаја.

Актом 01 Број: 12…/21-6 од 22. 3. 2022. године, Министарство унутрашњих послова доставило је тражено изјашњење Заштитнику грађана, наводећи да је увидом у евиденције које се воде у Полицијској управи у Шапцу утврђено да није посебно евидентирано поступање полицијских службеника на локацији „Нови мост“ по пријавама нарушавања јавног реда и мира дана 27. 11. 2021. године, а узимајући у обзир да се полицијским службеницима на лицу места нико није обратио са пријавом за нарушавање јавног реда и мира.

Даље је наведено да су се у времену од 17:30 часова до 22:45 часова у Општу болницу Шабац јавила лица у два наврата са наводним повредама задобијеним на „Новом мосту“ у Шапцу, да су пријаве уредно запримљене и одмах по пријавама упућене патроле ради обављања разговора са повређеним лицима, о чему је без одлагања обавештавано ОЈТ по чијим налозима је поступано. Предочено је да Министарство унутрашњих послова, Дирекција полиције, Полицијска управа у Шапцу увидом у евиденције које води МУП није утврдила да међу возилима која су користила лица која су напала окупљене грађане има службених возила града Шапца. Полицијска управа у Шапцу је накнадним прегледом фотографија и видео снимака идентификовала регистарске ознаке за 7 пугничких моторних возила, из којих су изашла лица учесници нарушавања јавног реда и мира. Списак регистарских бројева путничких моторних возила достављен је у Извештају ОЈТ у Шапцу дана 29. 11. 2021. године под бројем ЕД-18…/21.

Прегледом првог видео снимка који је достављен уз притужбу, а на коме су забележени догађаји од 27. 11. 2021. године на мосту на Сави у Шапцу, Заштитник грађана је утврдио следеће чињенице:

· У 1:40 минута снимка види се како полицијски службеници Полицијске управе у Шапцу одлазе са моста на Сави, где остају грађани који су блокирали саобраћај;

· У 3:40 минута снимка се види како према окупљеним грађанима креће багер;

· У 4:40 минута снимка види се улазак багера међу окупљене и напад неколико лица на возача и сувозача багера;

· У 9:00 минута на снимку се помиње долазак „навијача“ и „батинаша“ који се очигледно налазе негде иза багера и окупљених људи и нису видљиви на снимку;

· У 10:20 минута на снимку неко гласно виче да навијачи иза багера ваде палице;

· У 13:10 минута на снимку неко помиње да почиње туча између окупљених грађана и новопридошлих лица; 

· У 14:10 минута на снимку се види како више новопридошлих лица наоружаних моткама ударају по тракторима који су коришћени ради блокаде моста у намери да их оштете и како возачи трактора одвозе своја возила са моста;

· У 14:50 минута на снимку се види како више новопридошлих лица моткама нападају и ударају окупљене грађане;

· У 15:10 минута туча је прекинута;

· У 16:25 минута на снимку се види како се саобраћај поново успоставља на мосту и возила почињу да прелазе преко њега;

· У 22:15 минута на снимку види се како грађани који одлазе са моста наилазе на саобраћајне полицајце и прилазе им да протествују због тога што су отишли и дозволили да буду пребијени. Полицијски службеници на снимку не показују намеру да узму изјаве од грађана. 

Прегледом другог видео снимка који је достављен уз притужбу, а на коме су забележени догађаји од 27. 11. 2021. године на мосту на Сави у Шапцу, уочена је група маскираних лица наоружаних чекићима и моткама која су пришла заустављеном багеру и почела да вређају окупљене грађане и прете им. 

***

Чланом 23. Устава Републике Србије  је прописано да је људско достојанство неприкосновено и сви су дужни да га поштују и штите.

Сходно члану 25. Устава Републике Србије, физички и психички интегритет је неповредив. Нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка.

Чланом 2. Закона о јавном реду и миру  прописано је да су надлежни органи за одржавање јавног реда и мира Министарство унутрашњих послова, комунална полиција, инспекцијски органи и други надлежни органи у складу са законом утврђеним делокругом. 

Чланом 30. Закона о полицији прописано је да се полицијски послови обављају у циљу остваривања безбедносне заштите живота, права и слобода грађана, заштите имовине, као и подршке владавини права. Полицијски послови, у смислу овог закона, јесу:

1) превенција криминала и унапређење безбедности у заједници;

2) откривање и расветљавање кривичних дела, обезбеђивање доказа, њихова анализа, криминалистичко форензичко вештачење употребом савремених форензичких метода и евиденција и откривање имовине проистекле из кривичног дела;

3) откривање и расветљавање прекршаја и привредних преступа;

4) откривање и хапшење учинилаца кривичних дела, прекршаја и других лица за којима се трага и привођење надлежним органима;

5) одржавање јавног реда и мира, спречавање насиља на спортским приредбама, пружање помоћи у извршењима у складу са законом;

6) регулисање, контрола, пружање помоћи и надзор у саобраћају на путевима и други послови из прописа о безбедности саобраћаја;

7) обезбеђење одређених јавних скупова, личности, објеката и простора; 

8) безбедносна заштита одређених личности и објеката;

9) контрола државне границе, послови у вези са кретањем и боравком странаца, послови азила, прекограничног криминала, ирегуларних миграција и реадмисије;

10) извршавање послова утврђених прописима о оружју, приватном обезбеђењу и детективској делатности;

11) безбедносна заштита Министарства;

12) извршавање других полицијских послова и задатака утврђених законом и подзаконским актом Министарства донетим на основу овлашћења из закона.

Чланом 31. истог закона прописано је да полиција обавља полицијске послове са циљем и на начин да свакоме обезбеди једнаку заштиту безбедности, права и слобода, примењујући закон и уставно начело владавине права. 

Сходно члану 33. истог закона, при обављању полицијских послова, Полиција се придржава утврђених и достигнутих стандарда полицијског поступања, узимајући у обзир међународно опште прихваћене стандарде поступања који се односе на: 1) дужност служења грађанима и заједници; 2) одговарање на потребе и очекивања грађана; 3) поштовање законитости и сузбијање незаконитости; 4) остваривање људских и мањинских права и слобода; 5) недискриминацију при извршавању полицијских задатака; 6) сразмерност у употреби средстава принуде; 7) забрану мучења и примене нечовечних и понижавајућих поступака; 8) пружање помоћи настрадалим лицима; 9) придржавање професионалног понашања и интегритета; 10) обавезу заштите тајних података; 11) обавезу одбијања незаконитих наређења и пријављивања корупције.

У члану 58. овог закона прописано је да је полицијски службеник дужан да прими пријаву о учињеном кривичном делу и прекршају, те да примљену кривичну пријаву полицијски службеник одмах доставља надлежном јавном тужиоцу у складу са Закоником о кривичном поступку. 

Истим законом прописано је да за лаке и тешке повреде службене дужности полицијски службеници и остали запослени у Министарству одговарају дисциплински (члан 202). Полицијски службеници и остали запослени у Министарству одговарају за повреду службене дужности ако послове и задатке не обављају савесно, стручно и у предвиђеним роковима, ако се не придржавају Устава, закона, других прописа и правила о понашању за време службе, као и за повреде којима изван службе нарушавају интересе и углед Министарства. Полицијски службеници и остали запослени у Министарству одговарају за повреде службене дужности. Одговорност за кривично дело, као и прекршајна одговорност, не искључују истовремено и дисциплинску одговорност за исту радњу која је предмет дисциплинског поступка уколико радња кривичног или прекршајног поступка уједно представља и повреду службене дужности. Ослобађање од кривичне, односно прекршајне одговорности, не претпоставља ослобађање од дисциплинске одговорности, која је за предмет имала исту радњу, ако је радња квалификована и као повреда службене дужности (члан 203.).  Сходно члану 207. овог закона, тешке повреде службене дужности јесу:

1) одбијање извршења или неизвршавање законитог наређења руководиоца издатог током вршења или поводом вршења задатка;

2) самовољно напуштање радног места;

3) противправна примена полицијских овлашћења или злоупотребе статуса полицијског службеника;

4) издавање или извршавање противправног наређења;

5) непредузимање или недовољно предузимање мера из своје надлежности за безбедност лица, имовине и поверених ствари;

6) онемогућавање, ометање или отежавање извршавања службених задатака;

7) понашање које штети угледу Министарства;

8) спавање на радном месту, односно заузимање таквог положаја којим се онемогућава успешно вршење полицијских послова у току извршавања полицијског задатка;

9) долазак на посао под утицајем алкохола, опојних дрога и других психоактивних супстанци, односно конзумирање алкохола, опојних дрога и других психоактивних супстанци у току радног времена;

10) одавање података који носе ознаку тајности;

11) непрописно, неправилно или ненаменско коришћење, губљење или оштећење техничке или друге опреме, односно средстава којима је запослени задужен или их користи у обављању службених задатака, услед намере или грубе непажње;

12) бављење пословима који су неспојиви са службеном дужношћу; 

13) поступање супротно одредбама члана 169. ст. 2. и 3. овог закона;

14) одбијање, неоправдано неодазивање или избегавање прописаног здравственог прегледа или злоупотреба права одсуствовања у случају болести;

15) одбијање, неоправдано неодазивање или избегавање стручног оспособљавања, усавршавања или друге обуке на коју се запослени упућује у сврху потребе посла или послодавца;

16) незаконит, несавестан, немаран рад или пропуштање радње за коју је запослени овлашћен, а које су проузроковале или су могле да проузрокују штету или незаконитост у раду;

17) повреда права запослених;

18) неоправдано изостајање са посла преко три радна дана у току једне календарске године;

19) самоиницијативно иступање полицијских службеника и осталих запослених у јавности и средствима јавног информисања у вези с радом, које је изазвало или би могло да изазове штетне последице по углед Министарства;

20) спречавање или ометање спровођења кривичног или другог поступка пред надлежним судом;

21) непријављивање кривичног дела, прекршаја или повреде службене дужности;

22) онемогућавање или ометање обављања послова унутрашње контроле;

23) непоступање по наложеним мерама Сектора унутрашње контроле за отклањање утврђених незаконитости; 

24) негативан резултат теста интегритета; 

25) непријављивање имовине и промене имовног стања супротно одредбама члана 230в ст. 2. и 3. овог закона;

26) чланство у политичким странкама и организацијама, страначко организовање или политичко деловање у Министарству;

27) изражавање својих политичких уверења на раду;

28) лажно пријављивање повреда службене дужности.

***

У спроведеном поступку контроле законитости и правилности рада Министарства унутрашњих послова, Дирекције полиције, Полицијске управе Шабац, на основу достављене документације, Заштитник грађана је утврдио недостатке у поступању полицијских службеника Полицијске испоставе Шабац поводом догађаја од 27. 11. 2022. године, који се састоје у закаснелом, несавесном и неефикасном поступању приликом изласка на терен по позиву већег броја грађана који су тражили интервенцију полиције због напада наоружаних лица на окупљене грађане на мосту на Сави. На овакав закључак наводе чињенице да су се полицијски службеници удаљили са моста на Сави само неколико минута пре избијања инцидената и да су морали још увек бити у близини када је дошло до сукоба између грађана, да је већи број грађана путем телефона одмах затражио интервенцију полиције, да се ПУ Шабац налази у непосредној близини места на коме је дошло до нереда и да је полицијским службеницима било потребно готово двадесет минута да се врате на мост.  Чак ни тада, према снимку који је достављен Заштитнику грађана, поједини полицијски службеници нису уопште покушали да од грађана који су им пришли да протествују прикупе информације о томе шта се тачно догодило на мосту на Сави. Услед наведених пропуста у раду полицијских службеника није на време спречено теже нарушавање јавног реда и мира и извршење више кривичних дела до којих је дошло на наведеној локацији, који су за последицу имали лаке и тешке телесне повреде код више грађана, као и имовинску штету на већем броју возила, сходно извештајима достављеним Основном јавном тужилаштву у Шапцу.
Такође, чињеница да Полицијска управа у Шапцу на телефонском броју „192” нема уређаје за снимање тонских записа практично онемогућава ефикасну контролу рада дежурних полицијских службеника приликом обављања разговора са лицима која су позвала наведени број, будући да није могуће проверити како је текао разговор између полицијског службеника који је одговорио на позив и лица које је позвало број „192“. Због тога ни у конкретном случају Заштитник грађана није могао да провери тачност тврдњи из притужбе да је полицијска службеница која је примила позив прекинула везу након што је чула због чега је притужиља позвала полицију.
С обзиром на утврђене чињенице и околности у вези са поступањем Министарства унутрашњих послова, Дирекције полиције, Полицијске управе Шабац по позиву притужиље и других грађана на дежурни број полиције „192“, Заштитник грађана,  сагласно члану 37. став 3. Закона о Заштитнику грађана, ради унапређења рада органа управе и спречавања понављања сличних пропуста у будућности, упућује следеће препоруке Министарству унутрашњих послова:

1. Полицијски службеници Министарства унутрашњих послова, Дирекције полиције, Полицијске управе Шабац ће у будућем раду поступати у складу са законским прописима и начелима обављања полицијских послова и законито и правилно, односно без одлагања, савесно и ефикасно предузимати радње и мере које су неопходне у циљу спречавања нарушавања јавног реда и мира и извршења кривичних дела. 
2. Министарство унутрашњих послова, Дирекција полиције, Полицијска управа Шабац ће спровести дисциплинске поступке против полицијских службеника који су поступали по позивима грађана који су 27. 11. 2021. године пријављивали кршење јавног реда и мира на мосту на Сави код Шапца, како би се утврдило да ли су у поступању у конкретном случају учинили неку од тежих повреда радне дужности из члана 207. Закона о полицији.  Министарство унутрашњих послова ће обавестити Заштитника грађана о исходу покренутих дисциплинских поступака. 

3. Министарство унутрашњих послова, Дирекција полиције, водиће рачуна о томе да се не догађају слични пропусти у будућности и упознаће све полицијске управе, а полицијске управе све полицијске станице у њиховом саставу, са садржином претходно наведених препорука и обезбедити њихово доследно спровођење.

4.  Министарство унутрашњих послова ће се побринути да обезбеди снимање телефонских позива грађана на броју „192“ у дежурној служби Полицијске управе у Шапцу.  

Министарство унутрашњих послова, у складу са чланом 37. став 5. Закона о Заштитнику грађана обавестиће Заштитника грађана у року од 30 дана о мерама предузетим на испуњавању препорука.  
	    ЗАШТИТНИК ГРАЂАНА

	

	    мр Зоран Пашалић

